SKRIFTLIG FORESPØRGSEL E-2794/99

af Daniel Varela Suanzes-Carpegna (PPE-DE) til Kommissionen

(18. januar 2000)

Om: Offentliggørelse og formidling af hele pakken af foranstaltninger til bevarelse af fiskeressourcerne inden for EU's fælles fiskeripolitik

Der synes i Europa og verden at være generel usikkerhed omkring diversiteten, seriøsiteten og strengheden af de videnskabelige, tekniske, kontrolmæssige og forvaltningsmæssige foranstaltninger, som udgør de forskellige søjler i den fælles fiskeripolitik, der har til formål at beskytte og bevare fiskeressourcerne i og udenfor fællesskabsfarvande og miljøet generelt. Til disse foranstaltninger har EU ofte regler for støtte og bistand, der undertiden fejlagtigt betegnes som subvention, der har overudnyttelse af fiskeressourcerne til følge.

Mener Kommissionen ikke, at der i forbindelse med den fælles fiskeripolitik er behov for at udarbejde og i vidt omfangformidle et informationsmateriale, hvori der kortfattet, men klart og grundigt redegøres for alle de vidtomfattende og sommetider komplekse foranstaltninger i den fælles fiskeripolitik, der har det grundlæggende formål at bevare fiskeressourcerne og kort sagt sikre ansvarligt fiskeri i EU?

Mener Kommissionen ikke, at et sådant materiale ville være nyttigt til i Europa og verden at udbrede vores vigtige principper og forpligtelser i forbindelse med bevarelse af fiskeressourcerne og de dertil knyttede fremmende foranstaltninger, der undertiden forveksles med subvention, der har overudnyttelse af fiskeressourcerne til følge?

Svar afgivet på Kommissionens vegne af Franz Fischler

(8. februar 2000)

Med henblik på at informere om den fælles fiskeripolitik fremstiller og formidler Kommissionen med regelmæssige mellemrum materiel, der redegør for de forskellige områder af denne politik.

Oplysningerne er især rettet mod fiskerisektoren og andre berørte kredse, herunder specialmedierne, som udgør en af de vigtigste informationskilder for de erhvervsdrivende i fiskerisektoren og andre berørte parter. Oplysningerne formidles i form af skriftlige publikationer, men også i audiovisuelt format og over Internettet.

I forbindelse med den handlingsplan for styrkelse af dialogen med fiskerisektoren og andre berørte kredse, der for nylig blev forelagt Parlamentet, agter Kommissionen at udbygge sin kommunikationsindsats, bl.a. gennem en bedre målretning af informationen og en bedre tilpasning af informationsmaterialet til sektorens behov.

Det er således planlagt at udarbejde oplysningsdossierer om de forskellige områder af den fælles fiskeripolitik, hvoraf foranstaltningerne til bevarelse af ressourcerne udgør et vigtigt aspekt. Disse dossierer vil også blive behandlet i en række videoer, der klart redegør (bl.a. med grafisk animation) for den fælles fiskeripolitiks grundbestanddele.

Oplysninger vil i øvrigt også med regelmæssige mellemrum blive formidlet i form af et tidsskrift, der er rettet mod fiskerikredse og andre berørte parter. Tidsskrifterne offentliggøres på de elleve officielle sprog i EU og vil være gratis. De vil også indeholde referencer til andre, mere dybgående informationer om den fælles fiskeripolitik på Europa-serveren, som for tiden er under udvidelse.